**Dôvodová správa**

**Všeobecná časť**

Návrh zákona, ktorým sa mení a dopĺňa zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov predkladá poslanec Národnej rady Slovenskej republiky Juraj Miškov.

Cieľom predkladanej právnej úpravy je dosiahnuť vyšší podiel na rozdeľovanej dani z príjmov pre Bratislavský samosprávny kraj (ďalej len „BSK“). BSK má v prepočte na hlavu najnižší podiel na tejto tzv. podielovej dani. Na základe úpravy rozdelenia výnosu dane z motorových vozidiel v BSK, ktorá je síce miestnou daňou samosprávnych krajov, ale v prípade BSK sa pre osobitné postavenie hlavného mesta Slovenskej republiky Bratislavy (ďalej len „mesto Bratislava“) jej výnos má deliť medzi BSK a mesto Bratislava, budú výpadky v príjmoch BSK ešte citeľnejšie.

Keďže táto problematika sa podrobne rieši v nariadení vlády č. 668/2004 Z. z. o rozdeľovaní výnosu dane z príjmov územnej samospráve v znení neskorších predpisov a nie je záujem vstupovať do tohto nariadenia, navrhujeme celú problematiku riešiť zákonným ustanovením, ktoré bude garantovať minimálny príjme z podielovej dane pre BSK na najbližšie tri rozpočtové roky.

Znenie návrhu zákona je v súlade s Ústavou SR, ústavnými zákonmi SR, zákonmi a všeobecne záväznými právnymi predpismi, medzinárodnými zmluvami, ktorými je Slovenská republika viazaná a inými medzinárodnými dokumentmi, ktorými je Slovenská republika viazaná.

Predložený návrh má pozitívny vplyv na rozpočet Bratislavského samosprávneho kraja.

Predložený návrh právnej úpravy nepredpokladá negatívny dopad na životné prostredie na miestnej, regionálnej i celoslovenskej úrovni. Návrh nezakladá nároky na tvorbu nových pracovných miest vo verejnej správe, ani nepredpokladá vplyv na informatizáciu spoločnosti.

**Osobitná časť**

**K Čl. I**

Za § 7b sa vkladá nový § 7c, ktorý upravuje minimálny príjem BSK pri rozdeľovaní dane z príjmu pre územnú samosprávu na najbližšie tri rozpočtové roky tak, že v rozpočtovom roku 2013 je to najmenej 34 000 000 eur, v rozpočtovom roku 2014 najmenej 36 000 000 eur a v rozpočtovom roku 2015 najmenej 38 000 000 eur.

**K Čl. II**

Stanovuje sa účinnosť zákona na 1. júla 2013.